Roberto Micheletti
<s>Roberto Micheletti Baín (El Progreso, 13. kolovoza 1943.) je honduraški političar koji je od 2006. do 2009. godine bio predsjednik Nacionalnog kongresa, u kojem je svojstvu 28. lipnja 2009. godine postao vršitelj dužnosti predsjednika Hondurasa do inauguracije Porfirija Loba Sose u siječnju 2010. godine.</s>

<s>Micheletti, član Liberalne stranke, bio je jedna od ključnih figura u velikoj ustavnoj krizi koja je pogodila Honduras 2009. godine.</s><s>Protiveći se planu predsjednika Manuela Zelayje da promijeni ustav i tako si omogući reizbor, Micheletti je bio jedan od zakulisnih organizatora državnog udara koji je, po naredbi Vrhovnog suda, proveden 28. lipnja 2009. godine.</s><s>Nakon protjerivanja i smjene Manuela Zelayje, Micheletti je priseguo za vršitelja dužnosti predsjednika te je 1. srpnja 2009. godine proglasio "izvanredno stanje", ograničivši tako građanske slobode i nametnuvši druga ograničenja.</s>

<s>Iako nikada nije uživao podršku javnosti, ali ni međunarodne zajednice (nije ga priznala nijedna strana vlada), Micheletti je vodio zemlju sve do 27. siječnja 2010. godine, kada je Porfirio Lobo Sosa prisegnuo za Zelayjinog nasljednika.</s><s>Istovremeno je Micheletti dobio titulu "doživotnog zakonodavca".</s>

<s>U braku je sa Siomarom Girón, s kojom je imao troje djece.</s><s>Godine 2013., njegova je kći bila meta oružanog napada dok se vozila sa zaštitarima.</s>

<s>Honduraški političari
Predsjednici Hondurasa
Pučisti
Poslovni ljudi</s>

